《寄题江陵李潜道钓矶》
宋代·周行己

严陵避世士，四海一钓矶。三聘非其心，独采富春薇。

蒙城有静者，白首卧荆扉。筑台俯溪鸟，默玩道心微。

箕踞谢官长，把竿忘是非。少年词赋场，秉笔落珠玑。

投老漫假板，长啸却南归。缅怀直钩理，濯发待日晞。

贫贱得肆志，富贵多危机。

作者简介：温州永嘉人，字恭叔，号浮沚。哲宗元祐六年进士。师事程颐。徽宗崇宁中，官至太学博士。后为齐州教授，发明中庸之旨，邑人始知有伊洛之学。大观三年，罢归，筑浮沚书院以讲学。宣和中，除秘书省正字。有《浮沚集》。